SKRIFTLIG FORESPØRGSEL E-3814/02

af Graham Watson (ELDR) til Kommissionen

(9. januar 2003)

Om: Fidus med reklamepost med gevinstløfte

Er Kommissionen klar over den stigende forekomst af ulovlig reklamepost, som er udformet med henblik på at give modtagerne en falsk gevinst til gengæld for et bearbejdningsgebyr? Der er tilsyneladende et smuthul, idet de sendes fra og har returadresse i et andet europæisk land.

Vil Kommissionen i lyset af dette smuthul overveje at træffe lovforanstaltninger til harmonisering af postbestemmelserne i et forsøg på generelt at forbyde ulovlig post i EU og tredjelande?

Svar afgivet på Kommissionens vegne af David Byrne

(17. februar 2003)

Kommissionen modtager et stigende antal klager vedrørende bedrageri i form af konkurrencer med gevinstchance, herunder gevinstløfter, som udsendes med e-post. Der findes på nuværende tidspunkt ikke lovgivning om konkurrencer med gevinstchance på fællesskabsplan. Kommissionens forslag til Europa-Parlamentets og Rådets forordning om salgsfremmende foranstaltninger i det indre marked skal dog omfatte en underkategori af konkurrencer med gevinstchance(1).

Konkurrencer med gevinstchance af salgsfremmende karakter (f.eks. vedrørende salg af en vare eller tjenesteydelse) omfattes af den foreslåede forordning om salgsfremmende foranstaltninger. Parlamentet støtter i høj grad dette forslag, og det drøftes for øjeblikket i Rådet. Det fastlægger en række krav til oplysninger, som virksomhederne skal leve op til, navnlig hvad angår andre udgifter end prisen for den pågældende vare eller tjenesteydelse, gevinstchancerne, gevinstens handelsværdi, fristen for deltagelse i konkurrencen osv. Disse oplysninger skal være klare og entydige.

Andre konkurrencer med gevinstchance, som omfatter en indsats (herunder også i form af et bearbejdningsgebyr), betragtes som spil, som, så vidt Kommissionen ved, er omfattet af en streng lovgivning i alle medlemsstaterne.

Emnet for det ærede medlems spørgsmål vedrører mere specifikt bedrageri i form af konkurrencer med gevinstchance, som ikke er af salgsfremmende karakter, herunder falske anbringender vedrørende gevinster. Så vidt Kommissionen ved, er bedrageri i form af konkurrencer med gevinstchance forbudt i alle medlemsstaterne. Hvis sådanne tilbud, som det ærede medlem nævner, kommer fra en anden medlemsstat, kan sådanne problemer reduceres ved hjælp af forbedret samarbejde på tværs af grænserne. På grundlag af den store støtte til Kommissionens grønbog om forbrugerbeskyttelse i Den Europæiske Union(2) har Kommissionen i sit arbejdsprogram for 2003 medtaget et forslag til et juridisk instrument til administrativt samarbejde mellem offentlige organer med ansvar for forbrugerbeskyttelse, som skulle blive vedtaget i nær fremtid.

Da det problem, som det ærede medlem gør opmærksom på, ikke synes at være et resultat af mangel på harmonisering af de nationale postbestemmelser, har Kommissionen følgelig ingen planer om at ændre Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet(3) som ændret ved Europa-Parlamentets og Rådets direktiv 2002/39/EF af 10. juni 2002 for så vidt angår yderligere åbning af Fællesskabets marked for posttjenester(4).

(1) EFT C 75 E af 26.3.2002.

(2) KOM(2001) 531 endelig udg.

(3) EFT L 15 af 21.1.1998.

(4) EFT L 176 af 5.7.2002.